Σώμα Δίωξης Οικονομικού Εγκλήματος

Το Σώμα Δίωξης Οικονομικού Εγκλήματος (ΣΔΟΕ) ήταν ελεγκτική υπηρεσία που υπαγόταν στην Γ.Γ. Φορολογικής Πολιτικής του Υπουργείου Εθνικής Οικονομίας και Οικονομικών.  Καταργήθηκε ως Ειδική Γραμματεία τον Ιούλιο του 2019 από την κυβέρνηση Κυριάκου Μητσοτάκη.

Καταργήθηκε οριστικά στις 6 Οκτωβρίου 2025 και αντικαταστάθηκε από την ΑΑΔΕ. με την ονομασία ΜΕΟΕΛ η οποία μαζί με άλλες δυο υπηρεσίες της ΑΑΔΕ διαμορφώνουν πλέον την ΓΓ. ΔΕΟΣ. 

Δημιουργήθηκε και ξεκίνησε να λειτουργεί στις 10/04/1997. Τον Ιούλιο του 2005 το ΣΔΟΕ μετονομάστηκε από την κυβέρνηση Κώστα Καραμανλή σε Υπηρεσία Ειδικών Ελέγχων (ΥπΕΕ), αλλά τον Απρίλιο 2010 επέστρεψε στην ονομασία «ΣΔΟΕ».

Η πρώτη προσπάθεια δημιουργίας ειδικής ελεγκτικής υπηρεσίας έγινε την περίοδο που Υπουργός Οικονομικών ήταν ο Δημήτρης Τσοβόλας, με την ΥΠΕΔΑ (Υπηρεσία Ελέγχου Διακίνησης Αγαθών). Στο μοντέλο του Τσοβόλα, ο Αλέκος Παπαδόπουλος το 1997 ίδρυσε το ΣΔΟΕ.

Λειτουργία του ΣΔΟΕ:

Το Σώμα Δίωξης Οικονομικού Εγκλήματος (ΣΔΟΕ) λειτουργούσε ως υπηρεσία του ελληνικού κράτους, με κύριο αντικείμενο την καταπολέμηση του οικονομικού εγκλήματος και την εφαρμογή της φορολογικής και τελωνειακής νομοθεσίας. 

Το ΣΔΟΕ πραγματοποιούσε ελέγχους, έρευνες και επιχειρησιακές δράσεις με στόχο την πάταξη του οικονομικού εγκλήματος, της φοροδιαφυγής, του λαθρεμπορίου και άλλων συναφών παραβάσεων, διατηρώντας τον επιτελικό του ρόλο στο πλαίσιο των ελεγκτικών μηχανισμών του κράτους.

Το Σώμα Δίωξης Οικονομικού Εγκλήματος (ΣΔΟΕ), το οποίο μετονομάστηκε σε Διεύθυνση Ερευνών Οικονομικού Εγκλήματος (ΔΕΟΣ), εντάχθηκε οργανωτικά στην Ανεξάρτητη Αρχή Δημοσίων Εσόδων (ΑΑΔΕ). Στο νέο διοικητικό πλαίσιο, η ΔΕΟΣ συνεχίζει να ασκεί τα ελεγκτικά και ερευνητικά της καθήκοντα στον τομέα της καταπολέμησης του οικονομικού εγκλήματος, σύμφωνα με την κείμενη νομοθεσία και υπό την εποπτεία της ΑΑΔΕ.

 Αρμοδιότητες 
Στις αρμοδιότητες του ΣΔΟΕ περιλαμβάνονταν:
    Η έρευνα, ο εντοπισμός και η καταστολή  οικονομικών παραβάσεων ιδιαίτερης βαρύτητας και σημασίας, όπως η  νομιμοποίηση εσόδων από παράνομες  δραστηριότητες (ξέπλυμα χρήματος), οι απάτες και παρατυπίες, οι παραβάσεις που σχετίζονται με προμήθειες, επιδοτήσεις και επιχορηγήσεις, οι παράνομες χρηματιστηριακές και χρηματοπιστωτικές συναλλαγές και γενικά οι οικονομικές απάτες σε βάρος των συμφερόντων του Ελληνικού Δημοσίου και της Ευρωπαϊκής Ένωσης, ανεξάρτητα από τον τόπο τέλεσης. 
    Ο προληπτικός έλεγχος εφαρμογής των διατάξεων της φορολογικής νομοθεσίας καθώς και ο προσωρινός φορολογικός έλεγχος, ιδίως στους παρακρατούμενους και επιρριπτόμενους φόρους, με έμφαση στον Φ.Π.Α., καθώς και ο έλεγχος εφαρμογής των διατάξεων της τελωνειακής νομοθεσίας.
    Η έρευνα, αποκάλυψη και καταπολέμηση παράνομων συναλλαγών, απατών και δραστηριοτήτων, που διενεργούνται με χρήση ηλεκτρονικών μέσων, του διαδικτύου και νέων τεχνολογιών.
    Η πρόληψη, δίωξη και καταπολέμηση άλλων παραβάσεων, όπως παράνομη διακίνηση ναρκωτικών, όπλων και εκρηκτικών, πρόδρομων και ψυχοτρόπων ουσιών, τοξικών και επικίνδυνων ουσιών (ραδιενεργά και πυρηνικά υλικά, τοξικά απόβλητα κ.λ.π.), αρχαιοτήτων και πολιτιστικών αγαθών. 
    Η επιτήρηση  του θαλάσσιου χώρου με διενέργεια ελέγχων για την καταπολέμηση της φοροδιαφυγής και του λαθρεμπορίου.
   Η προστασία, σε συνεργασία με τις αρμόδιες υπηρεσίες, του αιγιαλού και της παραλίας, ως και των ανταλλάξιμων και δημόσιων κτημάτων, αρμοδιότητας του Υπουργείου Οικονομικών, από τις αυθαίρετες καταπατήσεις και κατασκευές επ΄ αυτών.

Ακολουθεί ενδεικτικός (μη πλήρης) κατάλογος υποθέσεων που διερευνούσε το ΣΔΟΕ:
 ελεύθεροι επαγγελματίες που αποκρύπτουν εισοδήματα στην φορολογική τους δήλωση (π.χ. γιατροί, συμβολαιογράφοι, καλλιτέχνες, κλπ)
 χρηματισμοί στις προμήθειες των νοσοκομείων
 χρηματισμοί στις προμήθειες του Υπουργείου Εθνικής Άμυνας
 παράνομες επιστροφές ΦΠΑ
 φοροδιαφυγή μέσω μεταβίβασης περιουσιακών στοιχείων σε υπεράκτιες εταιρείες (offshore)
 λαθρεμπόριο καυσίμων
 πλασματικές συνταγογραφήσεις και άλλα εγκλήματα σε βάρος των ασφαλιστικών ταμείων

 Εποπτεία 
Δια του φορολογικού νόμου αρ. 3943/2011 (ΦΕΚ Α΄ 66/31 Μαρτίου 2001) την εποπτεία, καθοδήγηση και τον συντονισμό των ενεργειών του ΣΔΟΕ ασκούσε ο Εισαγγελέας οικονομικού εγκλήματος, του οποίου η αρμοδιότητα επεκτείνονταν σε όλη την ελληνική επικράτεια.

 Παραπομπές 

 Πηγές 
 Φορολογικό «σαφάρι» από το ΣΔΟΕ

Κατηγορία:Υπουργείο Οικονομικών (Ελλάδα)
Κατηγορία:Παράνομη οικονομία
Κατηγορία:Διωκτικές Υπηρεσίες ναρκωτικών